(เอกสารแนบ 3)

รายงานของคณะกรรมการตรวจสอบปี 2554

Audit Committee Report

เรียน ท่านผู้ถือหุ้น

คณะกรรมการตรวจสอบบริษัท พร็อพเพอร์ตี้ เพอร์เฟค จำกัด (มหาชน)
ประกอบด้วยกรรมการจำนวน 3 คน คือ นายกฤช ฟอลเล็ต ดร.สมศักดิ์ โตรักษา และ
ดร.ธรรมนูญ อานันโทไทย เป็นกรรมการ โดยมีนางสาวดวงพร เริ่มยินดี
ผู้อำนวยการสำนักตรวจสอบภายใน เป็นเลขานุการ

ในปี 2554 คณะกรรมการตรวจสอบได้ปฏิบัติหน้าที่ตามกฏบัตรคณะกรรมการตรวจสอบ (Audit
Committee Charter) ที่ได้รับอนุมัติจากคณะกรรมการบริษัท
โดยมีการประชุมคณะกรรมการตรวจสอบ 9 ครั้ง เพื่อพิจารณาข้อมูลทางการเงิน
รายการระหว่างบริษัทฯกับบริษัทย่อย ผลการตรวจสอบภายใน รวมถึงการประชุมร่วมกับผู้สอบบัญชี 1
ครั้ง เพื่อรับทราบความเห็นของผู้สอบบัญชีต่อระบบการควบคุมภายในและการจัดทำบัญชีของบริษัทฯ
พอสรุปกิจกรรมที่สำคัญของคณะกรรมการตรวจสอบได้ดังนี้

  1. การสอบทานงบการเงินรายไตรมาส งบการเงินประจำปี
  และงบการเงินรวมของบริษัทฯประจำปี 2554
  คณะกรรมการตรวจสอบได้สอบทานงบการเงินโดยเชิญผู้บริหารเข้าร่วมประชุมเพื่อชี้แจงข้อมูลทุกครั้ง
  และเชิญผู้สอบบัญชีเข้าพบเพื่อรับทราบความเห็นต่อระบบการควบคุมภายในและการจัดทำบัญชีของบริษัทฯ
  1 ครั้ง และมั่นใจได้ว่างบการเงินได้จัดทำขึ้นอย่างถูกต้องเหมาะสม
  มีการปฏิบัติตามมาตรฐานการบัญชีและกฎระเบียบที่เกี่ยวข้อง ระบบบัญชีมีความถูกต้องน่าเชื่อถือ
  ดูแลให้มีการเปิดเผยข้อมูลในงบการเงินอย่างเพียงพอและทันเวลา
  เพื่อเป็นประโยชน์ต่อนักลงทุนและผู้ใช้งบการเงินในการตัดสินใจลงทุน
  รวมทั้งมีการเก็บรักษากระดาษทำการในการสอบทานงบการเงินและระบบการควบคุมภายในไว้อย่างครบถ้วนเพื่อให้ผู้ที่เกี่ยวข้องสามารถตรวจสอบกระดาษทำการดังกล่าว

  2. การสอบทานรายการระหว่างกัน
  คณะกรรมการตรวจสอบได้สอบทานรายการระหว่างกันของบริษัทฯกับบริษัทย่อยและบริษัทร่วม
  เพื่อให้มั่นใจว่าบริษัทฯได้ดำเนินการตามเงื่อนไขทางธุรกิจปกติ
  รวมถึงบริษัทฯมีการให้ความช่วยเหลือทางการเงินที่จำเป็นแก่บริษัทย่อยเพื่อเป็นการนำไปพัฒนาโครงการและขยายงานตามแผนงานของบริษัทย่อย

  3. การสอบทานการบริหารความเสี่ยง
  คณะกรรมการตรวจสอบได้มีข้อเสนอแนะเกี่ยวกับการบริหารจัดการความเสี่ยงของบริษัทฯ
  เพื่อให้มั่นใจได้ว่าบริษัทฯสามารถบริหารความเสี่ยงให้ลดลงอยู่ในระดับที่ยอมรับได้
  และบรรลุวัตถุประสงค์ของบริษัทฯ
  ทั้งนี้คณะกรรมการตรวจสอบได้มอบให้สำนักตรวจสอบภายในประสานงานกับคณะกรรมการบริหารความเสี่ยงเพื่อนำข้อมูลจากการประเมินความเสี่ยงของแต่ละหน่วยงานมาใช้ในการวางแผนการตรวจสอบภายใน
  เพื่อให้การตรวจสอบภายในสามารถสนับสนุนการดำเนินงานของบริษัทให้บรรลุวัตถุประสงค์ที่กำหนดไว้อย่างมีประสิทธิภาพและประสิทธิผล

  4. การสอบทานการกำกับดูแลกิจการที่ดี
  คณะกรรมการตรวจสอบได้กำกับดูแลให้บริษัทฯมีการเปิดเผยข้อมูลอย่างโปร่งใส
  ปฏิบัติตามพ.ร.บ.หลักทรัพย์และตลาดหลักทรัพย์ และกฎหมายที่เกี่ยวข้องกับธุรกิจของบริษัทฯ
  เพื่อก่อให้เกิดความเชื่อมั่นแก่ผู้ถือหุ้นและนักลงทุน

  5. การสอบทานการประเมินระบบการควบคุมภายใน
  คณะกรรมการตรวจสอบได้กำหนดให้มีการสอบทานการควบคุมภายในที่เหมาะสมตามแนวทางของ
  COSO
  เพื่อให้ผลการดำเนินงานของบริษัทฯบรรลุวัตถุประสงค์ของการควบคุมภายในอย่างมีประสิทธิภาพและประสิทธิผล
  ตลอดจนมีระบบการป้องกันเพื่อลดความผิดพลาด ความเสียหาย
  และการสิ้นเปลืองจากการใช้ทรัพยากรของบริษัทฯ
  สอบทานข้อสังเกตของผู้สอบบัญชีเกี่ยวกับระบบการควบคุมภายในของบริษัทฯและรายงานให้คณะกรรมการบริษัทฯรับทราบ

  6. การกำกับดูแลงานตรวจสอบภายใน
  คณะกรรมการตรวจสอบได้พิจารณาให้ความเห็นชอบแผนงานตรวจสอบตามแนวทางความเสี่ยง
  (Risk Based Approach) ประจำปีของสำนักตรวจสอบภายใน
  รับทราบรายงานผลการประเมินระบบการควบคุมภายในประจำปี 2554
  ตามแผนงานที่ได้รับอนุมัติไว้
  กำกับดูแลการปฏิบัติงานตรวจสอบภายในให้เป็นไปอย่างมีประสิทธิภาพและประสิทธิผลเพียงพอกับระดับความเสี่ยงที่ยอมรับได้
  เหมาะสมกับสภาพแวดล้อมที่เปลี่ยนแปลงไป
  มีการติดตามให้บริษัทฯปรับปรุงการดำเนินงานตามข้อเสนอแนะในรายงานผลการประเมินการควบคุมภายในในประเด็นที่มีนัยสำคัญสูง
  รวมถึง วางแผนปรับปรุงแนวทางการตรวจสอบภายในจากวิธี Operational Audit ไปสู่วิธี
  Risk Based Audit
  เพื่อสามารถให้คำปรึกษาและข้อแนะนำแก่ฝ่ายบริหารได้อย่างมีประสิทธิภาพและประสิทธิผลมากขึ้น
  นอกจากนี้
  มีการประเมินผลการปฏิบัติงานของผู้อำนวยการสำนักตรวจสอบภายในโดยคณะกรรมการตรวจสอบเพื่อให้มั่นใจได้ว่ามีความเป็นอิสระ
  มีการปฏิบัติงานตามแผนงานและมาตรฐานวิชาชีพ

  7. การสอบทานระบบการติดตามและประเมินผลการดำเนินงานของบริษัทฯ
  คณะกรรมการตรวจสอบมีการสอบทานผลการปฏิบัติงานของบริษัทฯ
  เพี่อให้มั่นใจได้ว่าบริษัทฯมีการปฏิบัติตามเป้าหมายที่วางไว้
  และมีการปรับปรุงแก้ไขการดำเนินงานให้สอดคล้องกับสถานการณ์ที่เปลี่ยนแปลงไป
  รวมถึงสอบทานให้บริษัทฯมีการติดตามการปฏิบัติตามระบบการควบคุมภายในอย่างต่อเนื่องและเป็นส่วนหนึ่งของกระบวนการปฏิบัติงานตามปกติของฝ่ายบริหาร

  8. การประเมินตนเองของคณะกรรมการตรวจสอบ ได้ประเมินผลการปฏิบัติงานของตนเอง
  (Audit Committee Self Assessment) โดยเป็นการประเมินทั้งคณะในด้านต่างๆ ได้แก่
  การจัดการประชุม การควบคุมภายใน การจัดทำรายงานทางการเงิน
  การปฏิบัติตามระเบียบและข้อบังคับ การประสานงานกับผู้สอบบัญชี
  การกำกับดูแลและพัฒนางานตรวจสอบภายใน เพื่อใช้เป็นข้อมูลในการปรับปรุงการปฏิบัติงาน
  และรายงานต่อคณะกรรมการบริษัท

  9. การพิจารณา คัดเลือกผู้สอบบัญชี คณะกรรมการตรวจสอบได้พิจารณาคัดเลือกผู้สอบบัญชี
  โดยพิจารณาความเป็นอิสระของผู้สอบบัญชีและความเชี่ยวชาญในธุรกิจเฉพาะ
  ตลอดจนความเหมาะสมในการกำหนดค่าตอบแทน
  เพื่อให้ความเห็นต่อคณะกรรมการบริษัทในการขออนุมัติต่อที่ประชุมสามัญผู้ถือหุ้นแต่งตั้ง บริษัท
  สำนักงาน เอินส์ท แอนด์ ยัง จำกัด เป็นผู้สอบบัญชี ประจำปี 2555

  10. ให้คำปรึกษาและแนะนำแก่ฝ่ายบริหาร
  คณะกรรมการตรวจสอบได้ให้ข้อเสนอแนะแก่บริษัทฯใน

  ด้านการเงิน ด้านการบัญชี ด้านกฎหมาย เพื่อสนับสนุนให้บริษัทฯบรรลุเป้าหมายทางธุรกิจที่
  กำหนดไว้ รวมถึงแนะนำให้บริษัทฯกำหนดแผนการจัดการอุทกภัยที่อาจเกิดขึ้นอีกในอนาคต

คณะกรรมการตรวจสอบมีการรายงานผลการปฏิบัติงานให้คณะกรรมการบริษัททราบอย่างสม่ำเสมอและขอเรียนว่าการปฏิบัติหน้าที่ของคณะกรรมการตรวจสอบมีความเป็นอิสระ
ตามความรู้และประสบการณ์ที่มีความเชี่ยวชาญเฉพาะด้านของกรรมการตรวจสอบทุกคน
ตลอดจนให้ข้อเสนอแนะต่างๆ แก่ทุกฝ่ายอย่างตรงไปตรงมา เพื่อประโยชน์ต่อคณะกรรมการบริษัท
และผู้ถือหุ้นทุกราย ตลอดจนผู้มีส่วนได้เสียอื่นๆ อย่างเหมาะสมแล้ว

(นายกฤช ฟอลเล็ต)

ประธานกรรมการตรวจสอบ

27 กุมภาพันธ์ 2555